የሰላም ጉዳይ ጊዜ እንደማይሰጠው ተገለፀ
የዕርቅና የሰላም ጉዳይ ጊዜ የማይሰጠው በመሆኑ የሀገር ሽማግሌዎች፣ የሀይማኖት አባቶች እና ታላላቅ ሰዎች ዕርቅ በማምጣቱ በኩል ብዙ እንደሚጠበቅባቸው የደቡብ ክልል ምክትል ርዕሰ መስተዳደር አቶ ርስቱ ይርዳው አስታውቀዋል።የደቡብ ክልል ምክትል ርዕሰ መስተዳደር አቶ ርስቱ ይርዳው የብሔራዊ ዕርቀ ሰላም ኮሚሽን አባላትን ዛሬ በጽ/ቤታቸው አነጋግረዋል፡፡ከትውልድ ወደ ትውልድ ሲሻገሩ የመጡ ቁርሾዎችን እና አለመግባባቶችን አክመን ለነገ ለሀገራችን ትውልድ ኢትዮጵያ የፍቅር፣ የመግባባት እና ሁሉም ዜጎቿ በእኩል ተባብረው የሚኖሩባት ሀገር አድርገን የምናስረክብበት ጊዜው አሁን ነው ብለዋል።የክልሉን ሰላም ማስፈንና መግባባት መፍጠር፣ አብሮነትን ማጠናከር፣ የተፈጠሩ ግጭቶችን በዕርቅ መፍታት ከሁሉም ተቀዳሚ ስራችን ሲሆን በዚህም አመርቂ ውጤትም እየታየበት በመሆኑ በእናንተ ሲደገፍ ደግሞ የበለጠ አቅም ይሆነናል ሲሉ ምክትል ርዕሰ መስተዳድሩ አክለዋል።የኢትዮጵያ ካቶሊካዊት ቤተክርስቲያን ሊቀ ጳጳስና የብሔራዊ እርቀ ሰላም ኮሚሽን ሰብሳቢ ብፁዕ ካርዲናል ብርሀነ ኢየሱስ ሱራፌል በበኩላቸው፣ ሀገራችን ኢትዮጵያ በህዝቦቿ አንድነት እና ጥረት ብልጽግና አንድነቷ ተጠብቆ ሰላሟ እንዲረጋገጥ ዕውነትና ፍትህ ላይ ያተኮረ ዕርቀ ሰላም ማድረግ ተገቢ ነው ብለዋል።ምንጭ፡- የደቡብ ክልል ፕሬዝዳንት ፅ/ቤት ፕሬስ ሴክሬቴሪያት